Jucătoarele române de tenis Miriam Bianca Bulgaru şi Cristina Dinu au pierdut meciurile susţinute, vineri, în sferturile de finală ale turneului ITF de la Alaminos Larnaca (Cipru), dotat cu premii totale de 35.000 de dolari, potrivit Agerpres.
Bulgaru (25 ani, 193 WTA), a treia favorită, a fost învinsă de spaniola Andrea Lazaro Garcia (29 ani, 443 WTA), cu 7-6 (7/3), 6-4, după două ore şi 26 de minute. Iberica o învinsese în primul tur pe Andreea Mitu.
Dinu (31 ani, 229 WTA) a fost întrecută de italianca Nuria Brancaccio (23 ani, 240 WTA), cu 7-6 (7/3), 6-3, după două ore şi 27 de minute. Dinu o învinsese pe Brancaccio în februarie, în semifinale la Antalya, cu 6-2, 6-0.
La dublu, Cristina Dinu şi malteza Francesca Curmi s-au calificat, vineri, în finală, după o victorie cu 7-6 (7/5), 6-2 contra italiencelor Deborah Chiesa/Martina Colmegna, favoritele numărul doi. În finală, Dinu şi Curmi le vor înfrunta pe favoritele numărul trei, Tena Lukas (Croaţia)/Kristina Mladenovic (Franţa).